b"\n_START_ARTICLE_\nSuomen europarlamenttivaalit\n_START_PARAGRAPH_\nSuomen europarlamenttivaaleissa valitaan europarlamenttiin Suomesta europarlamentaarikkoja, eli meppej\xc3\xa4. Suomen parlamenttipaikkojen m\xc3\xa4\xc3\xa4r\xc3\xa4 on laskenut vaalikausien mittaan. Ensimm\xc3\xa4isiss\xc3\xa4 vaaleissa Suomesta valittiin 16 parlamentaarikkoa, vaalikaudelle 2004\xe2\x80\x932009 14 ja vaalikaudelle 2009\xe2\x80\x932014 valittavien m\xc3\xa4\xc3\xa4r\xc3\xa4ksi asetettiin 13 parlamentaarikkoa._NEWLINE_Europarlamenttivaaleissa koko Suomi muodostaa yhden vaalipiirin. Ehdokkaita Suomessa j\xc3\xa4rjestett\xc3\xa4v\xc3\xa4\xc3\xa4n europarlamenttivaaliin voivat asettaa rekister\xc3\xb6idyt puolueet sek\xc3\xa4 v\xc3\xa4hint\xc3\xa4\xc3\xa4n 2 000:n kannattajan valitsijayhdistykset. Suomessa on k\xc3\xa4yt\xc3\xb6ss\xc3\xa4 suhteellinen vaalitapa, kunnallis- ja eduskuntavaaleista tuttu d'Hondtin menetelm\xc3\xa4. _NEWLINE_Kukaan Suomessa rekister\xc3\xb6ityjen puolueiden tai valitsijayhdistysten ehdokkaista ei Euroopan parlamenttiin p\xc3\xa4\xc3\xa4sty\xc3\xa4\xc3\xa4n toimi siell\xc3\xa4 kansallisten puolueiden ehdoilla, vaan jokaisen ehdokkaan pit\xc3\xa4\xc3\xa4 liitty\xc3\xa4 monikansalliseen europarlamenttiryhm\xc3\xa4\xc3\xa4n tai j\xc3\xa4tt\xc3\xa4yty\xc3\xa4 itsen\xc3\xa4iseksi. Itsen\xc3\xa4iseksi j\xc3\xa4\xc3\xa4minen heikent\xc3\xa4\xc3\xa4 edustajan saamaa taloudellista tukea. Euroopan parlamentin tarkoituksena on muodostaa yksi valtiollinen kokonaisuus, jossa parlamentin j\xc3\xa4senet ty\xc3\xb6skentelev\xc3\xa4t 28 j\xc3\xa4senvaltionsa periaatteiden mukaan aatesuunniksi j\xc3\xa4rjest\xc3\xa4ytyneit\xc3\xa4 sen lis\xc3\xa4ksi ett\xc3\xa4 edustavat vaalipiiri\xc3\xa4\xc3\xa4n._NEWLINE_T\xc3\xa4t\xc3\xa4 varten Suomen Kristillisdemokraatit on toiminut ensiksi Suomen Keskustasta ja Ruotsalaisesta kansanpuolueesta valittujen Euroopan parlamentin j\xc3\xa4senten kanssa samassa Euroopan parlamentin ryhm\xc3\xa4ss\xc3\xa4. My\xc3\xb6hemmin kristillisdemokraatit siirtyiv\xc3\xa4t samaan ryhm\xc3\xa4\xc3\xa4n kuin miss\xc3\xa4 Kansallisen Kokoomuksen piirist\xc3\xa4 ehdokkaiksi asetetut ovat toimineet. Ryhm\xc3\xa4, jossa Suomen Sosialidemokraattinen Puolue on toiminut ja toimii, on Euroopan sosialidemokraattisen puolueen toimintaan liittyv\xc3\xa4ss\xc3\xa4 ryhm\xc3\xa4ss\xc3\xa4. Vasemmistoliiton ehdokaslistalla olleet Euroopan parlamentin j\xc3\xa4senet ovat olleet kolmannessa Euroopan parlamentin ryhm\xc3\xa4ss\xc3\xa4.\n_START_SECTION_\n\xc3\x84\xc3\xa4nioikeus\n_START_PARAGRAPH_\nSuomessa j\xc3\xa4rjestett\xc3\xa4viss\xc3\xa4 europarlamenttivaaleissa ovat \xc3\xa4\xc3\xa4nioikeutettuja kaikki Suomen kansalaiset jotka ovat vaalip\xc3\xa4iv\xc3\xa4\xc3\xa4n menness\xc3\xa4 t\xc3\xa4ytt\xc3\xa4neet 18 vuotta sek\xc3\xa4 muiden Euroopan unionin j\xc3\xa4senmaiden 18 vuotta t\xc3\xa4ytt\xc3\xa4neet kansalaiset joiden kotikunta on Suomessa. Kukin \xc3\xa4\xc3\xa4nest\xc3\xa4j\xc3\xa4 voi \xc3\xa4\xc3\xa4nest\xc3\xa4\xc3\xa4 kuitenkin vain yhdess\xc3\xa4 unionin j\xc3\xa4senmaassa. Vieraiden maiden kansalaisten tulee ilmoittautua \xc3\xa4\xc3\xa4nioikeusrekisteriin saadakseen \xc3\xa4\xc3\xa4nioikeuden asuinmaassaan. Rekisteriin ilmoittautuminen johtaa \xc3\xa4\xc3\xa4nioikeuden menett\xc3\xa4miseen \xc3\xa4\xc3\xa4nest\xc3\xa4j\xc3\xa4n kotimaassa."